**Gyula Alberty Kyscely**, nado en Debrecen o 4 de xuño de 1911 e finado en Granada o 9 de abril de 1942, foi un futbolista húngaro que xogaba de gardameta. Desenvolveu case toda a súa carreira deportiva en España, onde gozou de gran popularidade. Gañou a Copa do Presidente da República de 1936 co Real Madrid e disputou a final de 1939 co Racing de Ferrol. Xogou tamén no Real Uníon, no Celta de Vigo e no Granada, falecendo mentres militaba neste último, con só 30 anos.

Traxectoria
-----------

### Comezos e Madrid FC

Despois de xogar en equipos do seu país natal como o Attila e o Bocskai, en febreiro de 1935 fichou polo Real Madrid, chamado naquel entón Madrid FC, equipo que se fixara nel nun partido de homenaxe a Ricardo Zamora que o equipo branco disputara contra unha selección húngara. Chegou a Madrid como relevo do propio Zamora, que tiña xa 34 anos, e converteuse no primeiro estranxeiro do club dende a chegada do fútbol profesional. Debutou nun encontro da Primeira División fronte ao Athletic Club no antigo campo de Chamartín e militou dúas tempadas no equipo branco, compartindo portería con Ricardo Zamora e conquistando a Copa do Presidente da República de 1936.

### Guerra civil e Racing de Ferrol

Durante a Guerra Civil marchou a Normandía, onde xogou co Le Havre na segunda división francesa. En 1938 regresou a España, onde fichou polo Real Unión de Irún. En novembro dese ano viaxou co equipo a Ferrol para xogar contra o Racing de Ferrol no Trofeo Jabones Beceiro, e quedou na cidade departamental, para disputar nas filas do Racing a chamada "batalla dos lacóns" contra o Deportivo da Coruña, unha serie de partidos amigables para recadar fondos e enviar lacóns á fronte de guerra. Disputou a ida en Riazor e a volta no Inferniño, e a continuación regresou a Irún.

Volveu a Ferrol en marzo, para fichar polo club verde e disputar a Copa do Xeneralísimo de 1939. O cadro ferrolán reforzouse ese ano con importantes futbolistas como Edelmiro II, Caliche ou os internacionais Bertolí e Gallart. Con Alberty na portería, o Racing eliminou á Real Sociedad e ao Barakaldo, acadando a final. Esta disputouse o 25 de xuño de 1939 contra o Sevilla en Montjuïc, e o triunfo foi para o equipo andaluz por 6-2, cun triplete de Campanal.

### Celta de Vigo

En xaneiro de 1940 fichou polo Celta de Vigo, que debutaba en Primeira División. Fíxose coa titularidade dende a súa chegada, por diante de Labanda e Burdas, e disputou todos os restantes partidos da tempada, na que o equipo adestrado por Comesaña acabou salvando a categoría tras gañar cun gol de Nolete o derbi contra o Deportivo da Coruña na promoción. Xogou co Celta unha segunda tempada, na que o equipo repetiu 10º posto na liga, pero sen ter que xogar desta vez a promoción. A súa afección a comer laranxas durante os partidos, fixo que os seareiros de Balaídos comezasen a lanzarlle esas froitas ao campo.

### Granada

A pesar das súas boas actuacións no Celta o club deixouno en liberdade en outubro de 1941, cando aínda lle quedaban dous anos de contrato, e fichou polo Granada. Debutou cunha destacada actuación na maior goleada conseguida polo club andaluz en Primeira, un 8-0 contra o Oviedo, e participou tamén na vitoria sobre o Real Madrid por 3-1 e na goleada por 6-0 contra o FC Barcelona. Xogou un total de 14 partidos, quitándolle o posto de titular a Floro, e continuou recibindo chuvias de laranxas sobre o campo. Antes de rematar a tempada caeu enfermo, e o 9 de abril de 1942 faleceu por mor dunha febre tifoide, con só 30 anos.

Foi soterrado en Granada, nun panteón que o concello lle cedeu a perpetuidade.

Palmarés
--------

**Real Madrid**

* **Copa do Presidente da República (1):** 1936.

Notas
-----

1. ↑  "Alberty, un portero muy peculiar" (en castelán). 13 de maio de 2019. Consultado o 19 de decembro de 2021.
2. ↑  "El Madrid vence al Athletic de Bilbao por cinco tantos a dos". *La Región* (en castelán) (6852). 26 de marzo de 1935. p. 4. Consultado o 18 de decembro de 2021.
3. ↑  "Trofeo Jabones Beceiro". *El Correo Gallego* (en castelán) (20819). 12 de novembro de 1938. p. 2. Consultado o 19 de decembro de 2021.
4. ↑  "Ayer debio decidirse donde se disputara el Deportivo-Racing". *El Pueblo Gallego* (en castelán) (4757). 17 de decembro de 1938. p. 3. Consultado o 19 de decembro de 2021.
5. ↑  "El primer encuentro del desafío Deportivo-Racing concluyó con el triunfo de los ferrolanos, por 4-1". *El Ideal Gallego* (en castelán) (5982). 3 de xaneiro de 1939. p. 4. Consultado o 19 de decembro de 2021.
6. ↑  "El Deportivo derrotó al Racing por dos tantos a uno". *El Pueblo Gallego* (en castelán) (4776). 10 de xaneiro de 1939. p. 5. Consultado o 19 de decembro de 2021.
7. ↑  "Alberty, en el Racing ferrolano". *El Ideal Gallego* (en castelán) (6053). 26 de marzo de 1939. p. 4. Consultado o 19 de decembro de 2021.
8. ↑  "El Sevilla, campeón de España". *El Pueblo Gallego* (en castelán) (4919). 27 de xuño de 1939. p. 8. Consultado o 19 de decembro de 2021.
9. ↑  "Alberty debutará hoy". *El Pueblo Gallego* (en castelán) (5084). 7 de xaneiro de 1940. p. 2. Consultado o 19 de decembro de 2021.
10. ↑  "Las naranjas de Alberty". *El Pueblo Gallego* (en castelán) (5155). 2 de abril de 1940. p. 5. Consultado o 19 de decembro de 2021.
11. ↑  "Alberty en libertad". *El Ideal Gallego* (en castelán) (7850). 23 de outubro de 1941. p. 4. Consultado o 19 de decembro de 2021.
12. ↑  "Alberty en el Granada". *El Pueblo Gallego* (en castelán) (5719). 2 de decembro de 1941. p. 5. Consultado o 19 de decembro de 2021.
13. ↑  "Granada, 9; Oviedo, 0". *El Pueblo Gallego* (en castelán) (5719). 2 de decembro de 1941. p. 5. Consultado o 19 de decembro de 2021.
14. 1 2  "Historia del Granada Club de Fútbol" (PDF) (en castelán). Consultado o 19 de decembro de 2021.
15. ↑  "Ha muerto Alberty". *El Pueblo Gallego* (en castelán) (5827). 10 de abril de 1942. p. 2. Consultado o 19 de decembro de 2021.
16. ↑  "Alberty, un reposo alterado" (en castelán). 16 de maio de 2018. Consultado o 19 de decembro de 2021.

Véxase tamén
------------

### Ligazóns externas

* Txema Ereaga (19 de marzo de 2012). "Alberty, el héroe de la permanencia en primera". *Fame Celeste* (en castelán).
* Datos do xogador en BDFutbol *(en castelán)*.

| * v
* c
* e
Racing de Ferrol – Tempada 1938–39 |
| --- |
| *Campión galego e subcampión da Copa do Xeneralísimo* |
| 
* POR Alberty
* POR Yurrita
* DEF Portugués
* DEF Caliche
* DEF Moreno
* DEF Nidáguila
* MED Bertolí
* MED Basterrechea
* MED Silvosa
* MED Toralla
* DIA Lelé
* DIA Gallart
* DIA Barrio
* DIA Edelmiro
* DIA Barón
* Adestrador: Planas

 |

| * v
* c
* e
Celta de Vigo – 1939-40 (debut na Primeira División) |
| --- |
| 
* Burdas
* Rivas
* Varela
* Emilio
* Alvarito
* Pirelo
* Venancio
* Cons
* Nolete
* Edelmiro II
* Toro

 |
| 
* Alberty
* Chicha II
* Machicha I
* Agustín
* Labanda
* Piñeiro
* Ignacio
* Fuentes
* Nano
* Armando
* Sansón
* Machicha II

 |
| 
* Adestrador: Ricardo Comesaña

 |

|  |  |
| --- | --- |
| Control de autoridades | 
* Wd: Q15215546
* BDFutbol: 11028
* Thefinalball: 344732
* Transfermarkt: 348845

 |